แบงก์เพิ่มรสชาติ
เดี๋ยวนี้โลกเปลี่ยน อะไรก็เปลี่ยน
16 มี.ค. 2558

เดี๋ยวนี้โลกเปลี่ยน อะไรก็เปลี่ยน
เมื่อสุดสัปดาห์ที่ผ่านมา มีคนตาดีไปกินไปเที่ยวที่หัวหิน แล้วก็พบว่าร้านอาหารสมัยนี้หันมาทำแบนเนอร์ร้านแปลกไป
จากเดิมที่ป้ายชื่อ ป้ายเมนูร้านอาหาร มักถูกผูกขาดสปอนเซอร์อยู่แค่ไม่กี่เจ้า เช่น สีแดงฝั่งโค้ก หรือสีน้ำเงินฝั่งเป๊ปซี่ และอีกสารพัดสีจากค่ายน้ำอัดลมชื่อดังไปจนถึงชาเขียว แต่ที่ร้านซีฟู้ดดังแห่งหนึ่งแถวสะพานปลา หัวหิน กลับเลือกใช้ป้ายสปอนเซอร์ของ “แบงก์” จ้า
ไม่ใช่แค่ผ้าปูโต๊ะที่สีเขียว แต่แบนเนอร์ชื่อร้านกับป้ายเมนูเด็ดแนะนำที่แขวนไว้ยังสีเขียวไปทั้งร้าน ขนาดป้ายเลขที่โต๊ะยังมีชื่อแบงก์ติดไว้ เรียกว่าเป็นการทำงานเชิงรุกของฝ่ายเอสเอ็มอีของแบงก์นี้จริงๆ
งานนี้ถ้าได้ผลดี ต่อไปร้านอาหารอาจเป็นแหล่งโฆษณาแบงก์ชั้นยอดก็ได้ใครจะรู้...